Foto: KUN.UZ Bandlik va mehnat munosabatlari vazirligi mehnatga majburlash bo‘yicha jarima miqdorini oshirishga qaratilgan hujjatni tayyorladi. «Vazirlik mutaxassislari tomonidan O‘zbekiston Respublikasi Ma’muriy javobgarlik to‘g‘risidagi kodeksning 51-moddasi “Mehnatga ma’muriy tarzda majburlov” bo‘yicha jarima miqdorini sezilarli darajada, ya’ni birinchi qonunbuzarlik holatida eng kam oylik ish haqining 25-50 barobari va takroriy holatda eng kam oylik ish haqining 50-100 barobari miqdorida oshirishga qaratilgan hujjat ko‘rib chiqish uchun tayyorlanmoqda», - deya xabar berishgan Bandlik va mehnat munosabatlari vazirligidan. Hozirda ushbu modda bo‘yicha jarima miqdori EKIHning 1 barobaridan 3 barobarigacha. O‘zbekiston Respublikasi Bandlik va mehnat munosabatlari vazirligi paxta terimiga majburiy jalb qilish holati kuzatilganda fuqarolar vazirlikning +998712000601 raqami yoki @mehnathuquqbot telegram bot ishonch tarmoqlariga murojaat qilishlari zarurligini eslatib o‘tadi.